
PJESA 1: PËRMLEDHJE EKZEKUTIVE
Ky Raport i Vlerësimit të Ndikimit (RIA) mbulon projektligjin “Për disa ndryshime dhe shtesa në Ligjin nr. 10304, datë 15.7.2010, “Për sektorin minerar në Republikën e Shqipërisë”, i ndryshuar”. Qëllimi kryesor i propozimit është përafrimi i kuadrit ligjor të sektorit minerar me Direktivën 2006/123/KE “Për shërbimet në tregun e brendshëm”, në zbatim të nenit 15, paragrafi 2, shkronja “b”, dhe të nenit 23 të kësaj direktive.
Problematikat kryesore të adresuara janë: (i) kufizimi i zotëruesve të lejeve minerare vetëm te personat juridikë, që përbën pengesë për lirinë e themelimit; (ii) kufizimi di garancive bankare vetëm te bankat e nivelit të dytë në Shqipëri; (iii) barra raportuese disproporcionale për lejet e kërkim-zbulimit (raportim tremujor kundrejt gjashtëmujorit për lejet e shfrytëzimit); (iv) mungesa e qartësisë në regjimin e pezullimit të veprimtarisë; (v) boshllëk në kuadrin rregullator për minierat sipërfaqësore për qëllime publike; dhe (vi) mungesa e afatit maksimal për rehabilitimin dhe e instrumenteve efektive për përdorimin e garancisë në rast braktisjeje.
Opsioni i preferuar është ndryshimi i ligjit ekzistues (Opsioni 2), pasi ndryshimet nuk prekin më shumë se 50% të dispozitave të ligjit bazë, ruajnë vazhdimësinë juridike dhe sigurojnë përafrimin me acquis të BE-së në mënyrë proporcionale. Nuk rekomandohet hartimi i një ligji të ri (Opsioni 3) as mbetja në status quo (Opsioni 0).
Ndryshimet pritet të kenë ndikim pozitiv në lehtësimin e hyrjes në treg, reduktimin e barrës administrative, forcimin e mbrojtjes mjedisore dhe përmirësimin e transparencës, pa krijuar kosto shtesë për buxhetin e shtetit.
PËRKUFIZIMI I PROBLEMIT
Cili është problemi në shqyrtim dhe cilat janë shkaqet e tij? Pse është e nevojshme ndërhyrja e qeverisë?
Në formulimin aktual të Ligjit nr. 10304/2010, të ndryshuar, ekzistojnë disa pengesa ligjore që kufizojnë qasjen në veprimtarinë minerare dhe nuk janë të pajtueshme me Direktivën 2006/123/KE:
1. Kufizimi i formës juridike: Nenët 2 (pika 20), 5 (pikat 3 dhe 4) dhe 29 (pika 1) i japin të drejtat minerare vetëm “subjekteve juridike, vendase apo të huaja”. Ky kufizim përjashton personat fizikë dhe përbën një kufizim të zgjedhjes së formës juridike të operatorit, që sipas nenit 15, paragrafi 2, shkronja “b” të Direktivës 2006/123/KE duhet hequr, kur nuk justifikohet nga arsye bindëse të interesit publik.
2. Kufizimi i garancive bankare: Nenët 2 (pikat 34, 36, 37) kërkojnë që garancitë financiare të depozitohen pranë një “banke të nivelit të dytë në Shqipëri”. Kjo diskriminon operatorët që bashkëpunojnë me banka të huaja me reputacion ndërkombëtar dhe kufizon aksesin në financime ndërkombëtare, në kundërshtim me parimin e mosdiskriminimit të Direktivës.
3. Barra raportuese disproporcionale: Lejet e kërkim-zbulimit raportojnë çdo 3 muaj (neni 13, pika 10), ndërsa lejet e shfrytëzimit raportojnë çdo 6 muaj. Kjo mospërputhje nuk ka justifikim objektiv dhe përbën barrë administrative të panevojshme.
4. Regjimi i pezullimit i paqartë: Dispozitat aktuale (nenet 18 dhe 25) parashikojnë njoftim për pezullim, por nuk e përcaktojnë qartë lidhjen e miratimit të ministrit me kërkesën për pezullim, as afatin maksimal të tij, duke krijuar pasiguri dhe rrezik për mbajtjen e zonave minerare pa veprimtari.
5. Boshllëk për minierat sipërfaqësore publike: Ligji parashikon bazën ligjore për shfrytëzimin e minierave sipërfaqësore për qëllime publike (neni 23), por kërkohet plotësimi i kuadrit rregullator për kushtet dhe procedurat e zbatimit.
6. Rehabilitimi pa afat dhe garancia joefektive: Neni 37 nuk përcakton afat për përfundimin e rehabilitimit pas mbarimit të lejes, dhe nuk i jep shtetit instrument efektiv për të përdorur garancinë në rast braktisjeje.
7. Dispozitë e tejkaluar e revokimit: Pika 1/j e nenit 47 lidh revokimin me shkeljen e një kërkese njoftimi që ka humbur bazën e saj pas ndryshimeve të regjimit të njoftimeve.
Shkaqet e këtyre problematikave lidhen me nevojën për përafrim me legjislacionin e ri të BE-së, me zhvillimet në praktikën e zbatimit të ligjit minerar dhe me kërkesat e operatorëve për reduktim të barrës administrative.
Pse është e nevojshme ndërhyrja? Sepse problemet janë të natyrës ligjore dhe nuk mund të adresohen vetëm përmes masave jorregullatore (trajnime, udhëzime). Heqja e kufizimeve të formës juridike dhe të garancive, si dhe përcaktimi i afateve dhe procedurave të reja, kërkon ndryshim të kuadrit ligjor primar.

OBJEKTIVAT E POLITIKËS
Objektivat specifike, të matshëm, të arritshëm, realë dhe në afat (SMART) të këtij propozimi janë:
1. Përafrimi i plotë me acquis të BE-së në fushën e lirisë së themelimit dhe të lëvizjes së lirë të shërbimeve, duke transponuar kërkesat e nenit 15 dhe 23 të Direktivës 2006/123/KE, brenda vitit 2026.
2. Heqja e kufizimeve të pajustifikuara për qasjen në veprimtarinë minerare, duke i mundësuar edhe personave fizikë (vendas ose të huaj) të përfitojnë të drejta minerare.
3. Eliminimi i kufizimeve diskriminuese për garancitë bankare, duke pranuar garanci të bankave vendase ose të huaja, në përputhje me parimin e mosdiskriminimit.
4. Reduktimi i barrës administrative për operatorët e lejeve të kërkim-zbulimit, duke kaluar raportimin nga baza tremujore në atë gjashtëmujore kalendarike, në harmonizim me regjimin e lejeve të shfrytëzimit.
5. Qartësimi i regjimit të ndërprerjes dhe pezullimit të veprimtarisë minerare, duke e kthyer pezullimin në kërkesë që miratohet nga ministri, me afat maksimal 2 vjet.
6. Plotësimi i bazës ligjore për dhënien e lejeve të shfrytëzimit të minierave sipërfaqësore për qëllime publike vendore ose kombëtare.
7. Forcimi i mekanizmave të rehabilitimit mjedisor, me përcaktimin e një afati maksimal 12-mujor për përfundimin e rehabilitimit dhe me kalimin e garancisë së rehabilitimit në favor të shtetit në rast braktisjeje ose moszbatimi.
OPSIONET E POLITIKAVE
Opsioni 0: Status quo (mosndryshimi i kuadrit ligjor ekzistues)
Ky nuk është opsioni i përshtatshëm për arsyet si vijon:
· Shqipëria nuk do të mund të përmbushtë përafrimin me acquis të BE-së, duke qenë se kufizimet ndaj personave fizikë dhe ndaj bankave të huaja bien në kundërshtim me Direktivën 2006/123/KE.
· Mungesa e qartësisë për pezullimin dhe të minierave sipërfaqësore publike krijon pasiguri ligjore.
· Barra raportuese tremujore mbetet disproporcionale.
Avantazh: Nuk krijon kosto shtesë të adaptimit për bizneset. Disavantazh: Pengon integrimin evropian, mban pengesa të pajustifikuara në treg dhe lehtëson moszbatimin e rehabilitimit.
Opsioni 1: Jo rregullator (masa joligjore)
Ky opsion nënkupton marrjen e masave jorregullatore si rritja e kontrolleve, fushatave informuese dhe trajnimeve.
Ky opsion nuk mund të aplikohet për arsye se:
· Problemet aktuale janë të natyrës ligjore. Harmonizimi me standardet e BE-së nuk mund të arrihet vetëm përmes trajnimeve apo kontrolleve, por kërkon ndryshim të bazës ligjore.
· Kufizimet për personat fizikë dhe për bankat e huaja nuk mund të hiqen me udhëzime.
· Afatet dhe procedurat e reja (p.sh. për pezullimin ose rehabilitimin) kërkojnë fuqi ligjore.
Avantazh: Zbatim i shpejtë, kosto më e ulët fillestare. Disavantazh: Nuk adreson problemin themelor; mbetet moskonformiteti me BE-në.
Opsioni 2 (i preferuar): Ndryshimi i ligjit ekzistues
Ndryshimi i Ligjit nr. 10304/2010, të ndryshuar, përmes shtesave dhe ndryshimeve të targetuara në nenet 2, 5, 13, 18, 23, 25, 29, 37 dhe 47.
Ky është opsioni më i përshtatshëm për arsye se:
· Ndryshimet nuk prekin më shumë se 50% të dispozitave të ligjit bazë, prandaj sipas parimeve të teknikës legjislative, ndërhyrja duhet të bëhet përmes ndryshimeve në ligjin ekzistues.
· Siguron koherencë, qartësi dhe vazhdimësi juridike.
· Pjesa më e madhe e dispozitave themelore, parimeve dhe mekanizmave ekzistues ruhet.
· Arrin të gjitha objektivat e synuara: përafrim me BE, reduktim barrë administrative, forcim mjedisor.
Avantazhe:
· Përafrim i plotë me acquis të BE-së.
· Modernizim i kornizës ligjore pa ndryshuar strukturën themelore.
· Rritje e transparencës dhe besueshmërisë.
· Mbrojtja e bizneseve të vogla dhe të mesme nga ngarkesa të panevojshme (p.sh. raportim më i lehtë).
· Periudha tranzitore është e menaxhueshme (ligji hyn në fuqi 15 ditë pas botimit).
Disavantazhe:
· Bizneset duhet të adaptojnë praktikat e raportimit (kalim nga 3 në 6 muaj).
· Subjektet duhet të familjarizohen me procedurën e re të pezullimit që kërkon miratim.
Opsioni 3: Miratimi i një ligji të ri
Ky opsion nuk konsiderohet i përshtatshëm sepse:
· Ndryshimet e propozuara nuk prekin thelbin, strukturën dhe parimet bazë të ligjit nr. 10304/2010.
· Hartimi i një ligji të ri do të ishte një ndërhyrje disproporcionale, e panevojshme nga pikëpamja teknike dhe më e kushtueshme në burime njerëzore, materiale dhe kohore.
· Do të sillte barrë shtesë për administratën publike dhe subjektet ekonomike, të cilat do të duhej të përshtateshin me një arkitekturë të re ligjore.
ANALIZA E NDIKIMEVE
Ndikimet ekonomike
Ndikime të drejtpërdrejta:
· Rritja e konkurrencës dhe hapja e tregut: Heqja e kufizimit të formës juridike (persona fizikë) dhe e kufizimit të garancive (banka të huaja) ul barrierat e hyrjes në tregun minerar.
· Reduktimi i kostove të pajtueshmërisë: Raportimi gjashtëmujor për lejet e kërkim-zbulimit redukton kostot administrative për operatorët dhe numrin e raporteve që duhet të përpunojë administrata.
· Qartësi ligjore: Përcaktimi i afatit maksimal 12-mujor për rehabilitimin dhe kalimi i garancisë në favor të shtetit në rast braktisjeje redukton rrezikun e kostove të paparashikuara buxhetore për pastrimin e zonave të braktisura.
Ndikime jo të drejtpërdrejta:
· Përmirësim i klimës së investimeve për shkak të përafrimit me standardet e BE-së.
· Rritje e mundësive të bashkëpunimit me operatorë ndërkombëtarë që kërkonin garanci nga banka të tyre vendase.
Ndikimet në sektorin publik
· Përmirësimi i monitorimit: Raportimi i unifikuar (gjashtëmujor për të gjitha tipet e lejeve) lehtëson punën e strukturës përgjegjëse për mbikëqyrjen.
· Forcimi i zbatimit mjedisor: Kalimi i garancisë së rehabilitimit në favor të shtetit në rast braktisjeje i jep administratës instrument efektiv për të financuar rehabilitimin pa ngarkuar buxhetin.
· Transparencë fiskale: Publikimi i raporteve dhe procedurat e qarta kontribuojnë në llogaridhënie.
Ndikimet në sektorin privat
· Për personat fizikë: Hapet mundësia e re për t’u marrë me veprimtari minerare, duke zgjeruar bazën e operatorëve.
· Për subjektet ekzistuese: Ulet barra raportuese për lejet e kërkim-zbulimit. Qartësohet procedura e pezullimit, duke ulur pasigurinë ligjore.
· Për bankat: Konkurrencë e barabartë mes bankave vendase dhe ato të huaja në lëshimin e garancive.
Ndikimet monetare
Kostot e identifikuara janë kryesisht private dhe të përballueshme:
· Për biznesin: Kosto minimale për adaptimin e sistemeve të raportimit (kalim nga tremujori në gjashtëmujor). Nuk kërkohet investim në sistem të ri.
· Për buxhetin e shtetit: Projekti nuk ka efekte të drejtpërdrejta në buxhet. Ndryshimet për raportimin gjashtëmujor reduktojnë barrën administrative për administratën. Ekzekutimi i garancive të rehabilitimit siguron fonde të dedikuara për rehabilitimin e zonave minerare, duke shmangur ngarkesa buxhetore të paparashikuara.
Përfitimet kryesore jo-monetare
· Rritja e transparencës dhe besueshmërisë së informacionit minerar.
· Përmirësimi i cilisë dhe krahasueshmërisë së të dhënave të raportuara.
· Forcimi i besimit të investitorëve vendas dhe të huaj.
· Përmirësimi i mbrojtjes mjedisore dhe shëndetit publik përmes rehabilitimit të detyrueshëm dhe të afatëzuar.
· Harmonizimi i mëtejshëm i legjislacionit shqiptar me acquis të Bashkimit Evropian.
ARSYETIMI I OPSIONIT TË PREFERUAR
Opsioni i preferuar është Opsioni 2 – Kryerja e ndryshimeve në ligjin ekzistues nr. 10304/2010.
Arsyetimi bazohet në analizën e mëposhtme:
1. Përshtatshmëri me natyrën e problemit: Ndryshimet janë të natyrës rregullatore dhe synojnë harmonizimin me Direktivën 2006/123/KE. Ato nuk mund të adresohen me mjete jorregullatore.
2. Parimi i proporcionalitetit: Ndryshimet janë të targetuara (10 nene), nuk prekin më shumë se 50% të ligjit bazë dhe nuk ndryshojnë strukturën themelore të tij. Prandaj, ndryshimi i ligjit ekzistues është më proporcional se hartimi i një ligji të ri.
3. Vazhdimësi juridike: Ruajtja e ligjit bazë dhe ndërhyrja përmes shtesave/ndryshimeve siguron vazhdimësi juridike, shmang boshllëqet dhe konfuzionin te subjektet e zbatimit.
4. Kosto-efektivitet: Zbatimi i këtij opsioni sjell kosto më të ulëta administrative dhe tranzitore krahasuar me hartimin e një ligji të ri. Bizneset nuk duhet të përshtaten me një arkitekturë të re ligjore, por vetëm me disa ndryshime të kufizuara.
5. Përfitimet afatgjata: Përafrimi me BE-në, hapja e tregut, ulja e barrës administrative dhe forcimi i rehabilitimit mjedisor tejkalojnë kostot e adaptimit fillestar.
KONSULTIMI
Projektligji është hartuar nga Ministria e Infrastrukturës dhe Energjisë, në bashkëpunim me strukturat përgjegjëse për veprimtarinë minerare. Gjatë procesit janë marrë parasysh:
· Vërejtjet e operatorëve të sektorit minerar;
· Kërkesat e strukturave përgjegjëse për zbatimin e ligjit;
· Rekomandimet e nxjerra nga procesi i “screening-ut” të legjislacionit për pajtueshmërinë me Direktivën e Shërbimeve.
Projektligji do të publikohet në Regjistrin Elektronik të Njoftimeve për Konsultimin Publik për një periudhë të caktuar, gjatë së cilës subjektet e interesuara, organizatat profesionale, njësitë e qeverisjes vendore dhe institucionet e tjera përkatëse mund të paraqesin vërejtjet e tyre.
ZBATIMI DHE MONITORIMI
Institucionet përgjegjëse për zbatimin
Për zbatimin e këtij projektligji ngarkohen:
· Këshilli i Ministrave (përcakton kushtet dhe procedurat për minierat sipërfaqësore publike, me propozim të ministrit përgjegjës);
· Ministria e Infrastrukturës dhe Energjisë (ministria përgjegjëse për veprimtarinë minerare);
· Struktura përgjegjëse për veprimtarinë minerare (mbikëqyrja, vlerësimi i garancive, miratimi i planeve vjetore, monitorimi i rehabilitimit);
· Institucionet e tjera sipas kompetencave të tyre ligjore.
Pengesat e mundshme për zbatim
· Kapaciteti i kufizuar i personave fizikë: Personat fizikë që do hyjnë në treg mund të kenë nevojë për mbështetje në përmbushjen e kritereve teknike dhe financiare (kjo adresohet përmes kritereve të lejimit që mbeten të njëjta për të gjithë).
· Adaptimi i administratës: Kalimi nga raportimi tremujor në gjashtëmujor kërkon përditësim të formateve dhe sistemeve të brendshme të strukturës përgjegjëse.
· Familjarizimi me procedurën e re të pezullimit: Operatorët dhe administrata duhet të adaptohen me kërkesën për miratim të pezullimit jo më vonë se 45 ditë para datës së parashikuar.
Masat që do të ndërmerren gjatë zbatimit
· Përditësimi i akteve nënligjore dhe i udhëzimeve të ministrit për formatet e raportimit gjashtëmujor.
· Organizimi i trajnimeve informative për operatorët minerarë mbi procedurën e re të pezullimit dhe afatin e ri të njoftimit për ndërprerje (6 muaj).
· Përditësimi i formularëve të garancive financiare për të reflektuar pranimin e bankave të huaja.
· Njoftimi publik për mundësinë e re të personave fizikë për të aplikuar për të drejta minerare.
Kërkesat e përshtatshëmërisë
· Zotëruesit e lejeve të kërkim-zbulimit do të raportojnë çdo 6 muaj kalendarikë, jo më vonë se data 15 e muajit që vijon pas gjashtëmujorit përkatës.
· Zotëruesit e lejeve të shfrytëzimit vazhdojnë raportimin gjashtëmujor ekzistues pa ndryshim.
· Kërkesa për pezullim të përkohshëm paraqitet për miratim nga ministri, jo më vonë se 45 ditë kalendarike përpara datës së parashikuar, për një afat jo më të gjatë se 2 vjet.
· Garancitë financiare pranohen nga banka vendase ose e huaj.
Faza e shqyrtimit/vlerësimit
Monitorimi i zbatimit do të realizohet përmes:
1. Kontrollit përmes raportimit: Struktura përgjegjëse verifikon respektimin e afateve dhe përmbajtjes së raporteve gjashtëmujore.
2. Kontrollit të garancive: Vlerësimi i formës dhe origjinës së garancive bankare (vendase ose të huaja).
3. Kontrollit të rehabilitimit: Struktura përgjegjëse monitoron zbatimin e planit të rehabilitimit brenda afatit maksimal 12-mujor pas mbarimit të lejes ose revokimit.
4. Publikimit dhe transparencës: Të dhënat për licencat e dhëna personave fizikë dhe për garancitë e pranuara do të regjistrohen në Regjistrin Kombëtar të Licencave dhe Lejeve.

PJESA 2: BAZA KRYESORE E ANALIZËS DHE E PROVAVE
Historik
Kuadri ligjor i sektorit minerar në Shqipëri ka kaluar disa faza zhvillimi. Pas miratimit të Ligjit nr. 7796/1994, në vitin 2010 u miratua Ligji nr. 10304/2010, i cili solli një kornizë të re për planifikimin strategjik, klasifikimin e lejeve, garancitë financiare, rentën minerare dhe mbylljen e minierave. Ky ligj është ndryshuar disa herë (ligjet nr. 9/2013, 134/2014, 68/2019, 65/2021 dhe 75/2025) për të përmirësuar aspekte të caktuara.
Megjithatë, zhvillimet në legjislacionin e Bashkimit Evropian, veçanërisht në fushën e lirisë së themelimit dhe të shërbimeve, si dhe praktikat më të mira ndërkombëtare, kanë krijuar nevojën për një rishikim të metejshëm për të hequr pengesat e mbetura dhe për të forcuar mbrojtjen mjedisore.
Problemi në shqyrtim
Problemi në shqyrtim lidhet me ekzistencën e kufizimeve ligjore të pajustifikuara në Ligjin nr. 10304/2010, të ndryshuar, që:
· Kufizojnë qasjen në veprimtari minerare vetëm për persona juridikë, duke përjashtuar personat fizikë që përmbushin kriteret teknike dhe financiare.
· Diskriminojnë në mënyrë të pajustifikuar bankat e huaja në lëshimin e garancive financiare.
· Krijojnë barrë administrative disproporcionale përmes raportimit tremujor për lejet e kërkim-zbulimit.
· Lënë pa afat dhe pa instrument efektiv rehabilitimin e zonave minerare në rast braktisjeje.
· Nuk e qartësojnë plotësisht procedurën e pezullimit të veprimtarisë dhe kuadrin për minierat sipërfaqësore publike.
Shkaqet e problemit
Shkaqet kryesore janë:
1. Përditësimi i acquis të BE-së: Direktiva 2006/123/KE kërkon heqjen e kufizimeve të formës juridike të operatorit dhe njohjen e garancive ekuivalente nga shtetet anëtare.
2. Mospërputhje raportuese: Ligji nr. 65/2021 kishte harmonizuar raportimin e lejeve të shfrytëzimit në gjashtëmujor, por kishte lënë pa prekur raportimin tremujor të lejeve të kërkim-zbulimit.
3. Mungesë eksperience zbatimi: Praktika ka treguar se mungesa e afatit për rehabilitimin dhe e mekanizmit të ekzekutimit të garancisë sjell dështim në rehabilitimin e zonave të braktisura.
Shtrirja e problemit
Shtrirja e problemit prek të gjithë sektorin minerar në Shqipëri:
· Në nivel kombëtar: Të gjithë zotëruesit aktualë dhe të ardhshëm të lejeve të kërkim-zbulimit dhe shfrytëzimit; subjektet e interesuara për të hyrë në treg; strukturat përgjegjëse të mbikëqyrjes.
· Në nivel ndërkombëtar: Investitorët e huaj që kërkojnë garanci nga bankat e tyre vendase; kompanitë e BE-së që duan të operojnë në Shqipëri sipas standardeve të njohura në tregun e brendshëm europian.
Grupet e prekura
· Qeveria dhe institucionet publike: Ministria e Infrastrukturës dhe Energjisë, strukturat përgjegjëse, Këshilli i Ministrave.
· Bizneset: Operatorët aktualë minerarë, personat fizikë të interesuar, bankat vendase dhe të huaja, subjektet e specializuara të rehabilitimit.
· Shoqëria civile dhe komunitetet lokale: Përfitojnë indirekt nga një sistem më i fortë rehabilitimi dhe transparencë më e madhe.
Vlerësimi nëse problemi mund të trajtohet pa ndryshim politikash
Problemi nuk mund të trajtohet pa ndryshim të politikave ligjore. Kufizimet për personat fizikë, për bankat e huaja, afatet e reja dhe mekanizmat e ekzekutimit të garancisë kërkojnë ndryshime në ligjin bazë. Masat jorregullatore (trajnime, udhëzime) janë të pamjaftueshme për të ndryshuar kornizën ligjore.
Arsyeja e ndërhyrjes
Qeveria planifikon të ndërhyjë për të siguruar që legjislacioni shqiptar të jetë në përputhje me acquis të BE-së, të ulë barrierat e panevojshme për biznesin, të reduktojë barrën administrative dhe të forcojë mbrojtjen mjedisore. Në mungesë të këtyre ndryshimeve, ekziston rreziku i moskonformitetit me Direktivën 2006/123/KE, i ngarkesave administrative të panevojshme dhe i dështimit të rehabilitimit të zonave minerare.
Përshkrimi i opsioneve të shqyrtuara (Përmbledhje)
Janë shqyrtuar katër opsione: Status quo (0), Jo rregullator (1), Ndryshimi i ligjit ekzistues (2) dhe Ligj i ri (3). Opsioni 2 rezulton më i përshtatshmi për shkak të natyrës rregullatore të ndryshimeve, proporcionalitetit, kosto-efektivitetit dhe nevojës për vazhdimësi juridike.
Çështje të zbatimit
Zbatimi do të realizohet nga Ministria e Infrastrukturës dhe Energjisë dhe strukturat përgjegjëse. Pengesat kryesore janë adaptimi i shpejtë i operatorëve me raportimin e ri dhe procedurën e pezullimit, të cilat do të adresohen me trajnime dhe udhëzime nga strukturat përgjegjëse.

